Diari Oficial de la Generalitat Valenciana


Sumari del DOGV 6228, del 17-03-2010 (2010/2970)

ORDRE 5/2010, de 9 de març, de la Conselleria de Governació, per la qual es convoquen vuit beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6228

Data del DOGV
:   17-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2970


Data del document
:   09-03-2010

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 5/2010, de 9 de març, de la Conselleria de Governació, per la qual es convoquen vuit beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern. [2010/2970]
L'article 13 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana.
El Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 31.2, atribueix a la Direcció General de Coordinació del Desenrotllament Estatutari i Promoció de l'Autogovern les funcions en matèria d'impuls del desenrotllament de l'Estatut d'Autonomia de la Comunitat Valenciana, coordinació amb altres departaments per a la creació dels organismes previstos en l'Estatut d'Autonomia i direcció i gestió de les polítiques de la Generalitat destinades al desenrotllament de l'autogovern, recuperació del Dret Foral Civil Valencià i promoció i impuls i investigació de les tradicions i institucions tradicionals del poble valencià, consultes populars i electorals, en el marc de la Llei Orgànica de Règim Electoral General i la Llei Electoral Valenciana. En aquest mateix sentit, l'article 12 del Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació recull, amb major detall, les competències de la Direcció General de Coordinació del Desenrotllament Estatutari i Promoció de l'Autogovern.
En el marc de la política de la Generalitat dirigida a l'especialització dels llicenciats i diplomats universitaris que han finalitzat els seus estudis en dates recents i dins de les disponibilitats pressupostàries de l'any 2010, de conformitat amb el que estableix el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, amb la Llei 38/2003, de 17 de novembre, General de Subvencions, desenrotllada pel Reial Decret 887/2006, de 21 de juliol, pel qual se n'aprova el Reglament, i amb el Decret 132/2009, del Consell, de 4 de setembre, pel qual es regula la concessió de beques, la Conselleria de Governació convoca vuit beques destinades a universitaris titulats superiors i diplomats.
Per això, d'acord amb el que disposa la Llei 38/2003, de 17 de desembre, General de Subvencions, el Reial Decret 887/2006, de 21 de juliol, pel qual s'aprova el Reglament de desplegament de la llei adés esmentada, l'article 28 de la Llei de la Generalitat Valenciana 5/1983, de 30 de desembre, del Consell, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat i l'article 7.3 del Decret 132/2009, de 4 de setembre, del Consell, pel qual es regula la concessió de beques, i en virtut de les facultats que em confereix el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
1. Convocar, en règim de concurrència competitiva, sota els principis de publicitat, transparència, objectivitat, igualtat i no discriminació, la concessió de vuit beques destinades a llicenciats i diplomats universitaris, o amb titulacions equivalents, per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern durant l'exercici 2010.
Aquesta convocatòria té com a objecte recolzar la formació complementària, millora i especialització professional de titulats superiors i diplomats, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades al desenrotllament i promoció de l'Estatut d'Autonomia i de l'autogovern, recuperació del Dret Foral Civil Valencià i promoció i impuls i investigació de les tradicions i institucions pròpies del poble valencià, consultes populars i electorals, en el marc de la Llei Orgànica de Règim Electoral General i de la Llei Electoral Valenciana.
2. L'import màxim destinat a finançar les beques esmentades ascendeix a 50.000 € (cinquanta mil euros), a càrrec de la línia de subvenció T7255000 del programa 111.80 dels Pressupostos de la Generalitat per al 2010, aprovats mitjançant la Llei 13/2009, de 29 de desembre, programa destinat al desenrotllament estatutari i la promoció de l'autogovern, i per al supòsit de pròrroga el seu equivalent en el pressupost de despeses de la Conselleria de Governació per a l'exercici 2011, quan es donen les circumstàncies previstes en les bases de l'annex I.
Segon
Aprovar les bases per les quals es regula la present convocatòria, incloses com a annex I d'aquesta ordre, així com el barem de mèrits que s'incorpora com a annex II.
Tercer
Les beques a concedir per la present convocatòria no estan subjectes a la política de la competència de la Unió Europea en matèria d'ajudes públiques i, per tant, no precisen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que quant a la qualitat del beneficiari (llicenciats i diplomats universitaris) i de l'objecte de les beques (pràctiques professionals d'aquests), aquestes accions subvencionables no afecten la competència, ni els intercanvis comercials entre els estats membres, i tampoc no afavoreixen determinades empreses o produccions.
Per tant, amb la percepció de les esmentades beques no hi ha cap avantatge econòmic, ni desenrotllament d'activitat econòmica en el mercat relacionada amb l'oferta de béns i servicis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques (DOCV núm. 5596, d'11 de setembre de 2007).
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'Hisenda Pública de la Generalitat Valenciana, el Text Refós de la qual va ser aprovat per Decret Legislatiu de 26 de juny de 1991, en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en el Decret 132/2009, de 4 de setembre, del Consell, pel qual es regula la concessió de beques.
Segona
Es delega en la Direcció General de Coordinació del Desenrotllament Estatutari i Promoció de l'Autogovern la facultat de resoldre aquestes beques i se l'autoritza perquè dicte les resolucions i instruccions necessàries per al desplegament i execució d'aquesta ordre.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
Quarta
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, aquesta ordre, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, tot això en els terminis i davant els òrgans que s'indiquen a continuació:
a) El recurs de reposició haurà d'interposar-se davant el conseller de Governació, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 9 de març de 2010
El conseller de Governació,
SERAFÍN CASTELLANO GÓMEZ
ANNEX I
Bases de la convocatòria de vuit beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern
Primera. Objecte i nombre de beques
1. La present convocatòria té com a objecte la concessió de vuit beques, sota els principis de publicitat, transparència, concurrència competitiva, objectivitat, igualtat i no discriminació, per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern, destinades a recolzar la formació complementària, millora i especialització professional de llicenciats i diplomats universitaris, o amb titulacions equivalents, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades al desenrotllament i promoció de l'Estatut i de l'autogovern, la recuperació del Dret Foral Civil Valencià i promoció i impuls i investigació de les tradicions i institucions pròpies del poble valencià, consultes populars i electorals, en el marc de la Llei Orgànica de Règim Electoral General i de la Llei Electoral Valenciana.
2. Sense perjudici d'allò que s'ha indicat en l'apartat quart de la base segona d'aquesta convocatòria, la concessió de les beques es distribuirà de la manera següent:
a) Pràctiques en ciències socials i jurídiques. Es concediran sis beques a sol·licitants que compten amb titulacions els plans d'estudis de les quals pertanguen a l'àmbit de les ciències socials i jurídiques, i que figuren entre les admeses en la base segona d'aquesta convocatòria.
b) Pràctiques en ensenyaments tècnics. Es concedirà un màxim de dues beques a sol·licitants que compten amb titulacions els plans d'estudis de les quals pertanguen a l'àmbit dels ensenyaments tècnics i que figuren entre les admeses en la base segona d'aquesta convocatòria.
Segona. Unitat de realització de les pràctiques i titulacions admeses
1. Les pràctiques professionals dels becaris es realitzaran en la Direcció General de Coordinació del Desenrotllament Estatutari i Promoció de l'Autogovern, i correspondrà a la Direcció d'Àrea de Desenrotllament Estatutari i Promoció de l'Autogovern la coordinació de la direcció tècnica que duguen a terme els tutors.
2. La direcció tècnica dels becaris recaurà sobre els caps de Servici d'Avaluació, Coordinació i Divulgació, i de Dret Foral i Seguiment Legislatiu, dependents de la Direcció General de Coordinació del Desenrotllament Estatutari i Promoció de l'Autogovern, així com sobre la cap de Servici d'Informàtica, dependent de la Sotssecretaria de la Con
\* \* \* \* \*

selleria de Governació, i sobre la cap de l'Oficina de Premsa d'aqueixa mateixa Conselleria, en funció de les accions formatives i treballs que se'n deriven i de la titulació dels aspirants beneficiaris.
3. La distribució del nombre de beques quant a les titulacions admeses per a optar a la seua concessió i la corresponent adscripció de tutors i unitats administratives per titulacions seran les següents:
4. La distribució de les beques corresponents al pla d'estudis de ciències socials i jurídiques es realitzarà de manera que es garantisca l'atorgament almenys d'una beca per cada una de les tres titulacions ressenyades.
No obstant això, si cap dels aspirants no al·legara com a requisit per a concórrer a la present convocatòria cap o algunes de les titulacions admeses dins del pla d'estudis de ciències socials i jurídiques, o, fins i tot al·legant-les, no complira els altres requisits exigits per aquestes bases per a optar a una de les beques convocades, la reserva establida en el paràgraf anterior no serà aplicable a aqueixa o aqueixes titulacions.
5. En el cas que no es concediren les beques reservades per a pràctiques en ensenyaments tècnics, s'incrementarà el nombre de beques destinades a pràctiques en ciències socials i jurídiques, fins al màxim de les vuit beques objecte de la present convocatòria.
6. Els aspirants que compten amb dues o més titulacions d'entre les admeses per a concórrer a la present convocatòria hauran d'indicar en la seua sol·licitud quina d'elles al·leguen per a ser admesos i quin o quins pretenen fer valdre com a mèrit addicional perquè els siga valorat d'acord amb el barem recollit en l'annex II.
En cas de no mostrar cap preferència en la seua sol·licitud, s'entendrà que pretenen concórrer amb la primera de les titulacions incloses en aquella i que les altres són al·legades com a mèrit addicional.
Tercera. Sol·licitants i requisits
1. No podran optar a aquestes beques els qui, en el moment de publicar-se la convocatòria, ja estiguen gaudint d'una altra beca de pràctiques professionals en la Generalitat, excepte en els supòsits següents:
a) Quan es tracte de sol·licitants que estiguen gaudint d'una beca de pràctiques professionals en la Generalitat i resten menys de dos mesos per a la seua finalització.
b) Quan es tracte de sol·licitants que, en el moment de concórrer a aquesta convocatòria, estiguen gaudint d'una beca per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern, obtinguda en una convocatòria anterior.
2. Podran optar a l'obtenció d'una de les beques objecte d'aquesta convocatòria els qui reunisquen, al final del termini de presentació de sol·licituds, els requisits següents:
a) Ser espanyol o nacional d'un estat membre de la Unió Europea.
Els aspirants que no posseïsquen la nacionalitat espanyola hauran d'acreditar prou coneixements en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.
b) No ser major de 35 anys.
c) Estar en possessió de qualsevol de les titulacions exigides per a concórrer a aquesta convocatòria, sense que hagen transcorregut més de cinc anys des de la seua finalització.
Quedaran exclosos els aspirants la titulació dels quals no estiga arreplegada en la base anterior i aquells que, fins i tot comptant amb una titulació inclosa en la dita base, l'hagueren obtinguda amb més de cinc anys d'anterioritat.
d) Tenir el veïnatge administratiu en qualsevol dels municipis de la Comunitat Valenciana.
e) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que estableix la Disposició Transitòria Segona del Decret 132/2009, de 4 de setembre, del Consell, pel qual es regula la concessió de beques, l'esmentat termini començarà a computar-se a partir de l'entrada en vigor de la norma esmentada (09-09-2009).
f) No mantenir cap relació laboral i no ser beneficiari d'altres beques o ajudes públiques.
Sense perjudici del que preveu l'apartat primer d'aquesta mateixa base, el compliment d'aquest requisit vindrà referit a la data de concessió de la beca.
g) No trobar-se incurs en les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà mitjançant la declaració responsable inclosa en el model de sol·licitud que figura com a annex III a l'ordre de convocatòria.
h) Estar al corrent de les obligacions tributàries, fiscals i amb la Seguretat Social.
El compliment d'aquest requisit vindrà referit a la data de concessió de la beca, ja que, de conformitat amb el que disposa l'Ordre de 30 de maig de 1996, de la Conselleria d'Economia i Hisenda, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 12 de novembre, General de Subvencions, la declaració responsable d'estar al corrent de les obligacions tributàries, fiscals i de seguretat social que figuren en el model de sol·licitud inclòs com a annex III a l'ordre de convocatòria, haurà de ser substituïda pels corresponents certificats en el cas que l'aspirant resulte proposat com a beneficiari d'una beca.
i) Disposar de cobertura sanitària pròpia.
j) No patir malaltia o discapacitat que impedisca el compliment de les obligacions inherents a la concessió i el normal desenrotllament de les pràctiques professionals.
Les persones amb discapacitat en les quals no concórrega aquest impediment podran al·legar la seua condició de discapacitat a l'efecte de dirimir el possible empat que puga produir-se en els termes recollits en l'apartat cinquè de la base onze d'aquesta convocatòria.
Quarta. Formalització de les sol·licituds i termini de presentació
1. La sol·licitud, degudament formalitzada en el model que figura com a annex III d'aquesta ordre, subscrita per la persona interessada i acompanyada de la documentació ressenyada en la base cinquena d'aquesta convocatòria, anirà dirigida a la Conselleria de Governació, Direcció General de Coordinació del Desenrotllament Estatutari i Promoció de l'Autogovern, sítia en carrer Historiador Chabás, núm. 2, DP 46511 de la ciutat de València.
2. El model de sol·licitud estarà a disposició dels interessats en el seu electrònica o portal institucional de la Generalitat en Internet (www.gva.es) i en qualsevol oficina PROP.
3. La sol·licitud podrà presentar-se en el Registre General de la Conselleria de Governació, siti en carrer Historiador Chabás, núm. 2, DP 46570 de la ciutat de València, en els Registres de les direccions territorials de la Conselleria de Governació o per qualssevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 39 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que estableix la Llei 24/1998, de 13 de juliol, del servici postal universal i de l'alliberament dels servicis postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat.
4. Només s'admetrà una única sol·licitud per aspirant, amb independència que un mateix sol·licitant puga reunir una o més de les titulacions previstes en la base segona d'aquesta convocatòria.
5. En el cas que una mateixa persona, dins del termini establit, hi presentés més d'una sol·licitud, s'entendrà que l'última presentada reemplaça les anteriors sol·licituds.
6. El termini de presentació de sol·licituds serà d'un mes, comptat des de l'endemà de la publicació d'aquesta convocatòria en el Diari Oficial de la Comunitat Valenciana.
Cinquena. Documentació a presentar
1. Junt amb la sol·licitud es presentarà original, còpia legalitzada davant notari, confrontada o compulsada dels documents següents:
a) DNI, passaport o document equivalent que acredite la identitat i la nacionalitat del sol·licitant.
b) Certificat actualitzat acreditatiu d'estar empadronat en qualsevol municipi de la Comunitat Valenciana.
c) Títol acadèmic corresponent als admesos per a concórrer a aquesta convocatòria o, si no n'hi ha, resguard d'haver efectuat el dipòsit de les taxes per a la seua expedició.
d) Certificat expedit per un metge col·legiat que acredite no patir malaltia o discapacitat que impedisca el compliment de les obligacions inherents a la concessió i el normal desenrotllament de les pràctiques professionals.
e) Certificació acreditativa, si és el cas, de la condició de discapacitat, expedida per l'òrgan de la Conselleria de Benestar Social competent per a la seua valoració i reconeixement.
2. Igualment, s'adjuntarà a la sol·licitud:
a) Currículum vitae de la persona interessada, seguint el model que figura com a annex IV a l'ordre de convocatòria.
Dels mèrits al·legats en el currículum només es tindran en compte aquells que siguen susceptibles de valoració, segons els criteris establits en el barem que s'incorpora com a annex II a l'ordre de convocatòria i que estiguen acreditats documentalment mitjançant original, còpia legalitzada davant notari, confrontada o compulsada.
b) Certificat oficial de l'expedient acadèmic, emès pel centre universitari on el sol·licitant haja cursat els seus estudis. En aquest certificat haurà de constar la nota mitjana ponderada obtinguda durant la carrera, indicada d'acord amb el que preveu la normativa aplicable.
3. No podrà exigir-se cap documentació que, per qualsevol altra causa, ja obre en poder de l'administració de la Generalitat, i en aquest cas la persona sol·licitant haurà de fer constar la data i l'òrgan o dependència en què van ser presentats o, si és el cas, emesos, sempre que no hagen transcorregut més de cinc anys des de la finalització del procediment a què corresponguen.
En els supòsits d'impossibilitat material d'obtenir el document, l'òrgan instructor podrà requerir al sol·licitant l'acreditació per altres mitjans dels requisits a què es referisca el document, sempre amb anterioritat a la formulació de la proposta de resolució.
Sisena. Tramitació electrònica
1. Els qui així ho desitgen podran realitzar la presentació i registre de la seua documentació per mitjans electrònics i sol·licitar que les comunicacions i notificacions es practiquen per la via esmentada, una vegada transcorregut el termini previst en la disposició addicional cinquena del Decret 132/2009, de 4 de setembre, del Consell, pel qual es regula la concessió de beques.
Aquests tràmits tindran plena validesa d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat.
2. A fi de complir els requisits de seguretat establits en la normativa de referència, la designació de la direcció o bústia de correu electrònic, a l'efecte de la pràctica de notificacions als interessats, haurà de correspondre's amb la proporcionada per la Generalitat amb domini cv.gva.es.
Setena. Dotació econòmica
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'aquesta convocatòria estarà dotada amb 1.000,00 € (mil euros) bruts mensuals, podent atorgar-se fins a un total de vuit beques amb un import global màxim de 50.000 € (cinquanta mil euros) durant l'exercici 2010.
Vuitena. Durada de les beques
1. El període de durada de les beques s'iniciarà en la data indicada en la resolució d'adjudicació, que serà objecte de publicació en el Diari Oficial de la Comunitat Valenciana, i conclourà en esgotar-se el crèdit total disponible per a aquesta convocatòria en la Llei 13/2009, de 29 de desembre, de Pressupostos de la Generalitat per a l'exercici 2010.
2. Sense perjudici del que preveu el paràgraf anterior, la durada de les beques podrà prorrogar-se a l'exercici 2011, mitjançant una resolució expressa, per un període màxim de dotze mesos addicionals, sempre que existisca crèdit adequat i suficient en els pressupostos de la Generalitat per a l'exercici 2011 i que l'exercici de l'activitat que s'estiga efectuant així ho requerisca o aconselle.
A aquests efectes, la quantia de cada beca, en la seua corresponent pròrroga, podrà ser actualitzada amb els límits que assenyale la corresponent Llei de Pressupostos de la Generalitat per a l'exercici 2011, sense perjudici del que dispose la resolució que la Conselleria d'Economia, Hisenda i Ocupació dicte per al dit any en virtut del que establixen els apartats 1 i 3 de l'article 17 i en la Disposició Final Segona del Decret 132/2009, de 4 de setembre, del Consell, pel qual es regula la concessió de beques.
Novena. Instrucció
1. L'òrgan encarregat de l'ordenació i instrucció del procediment serà la Direcció General de Coordinació del Desenrotllament Estatutari i Promoció de l'Autogovern, que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució.
2. Si la sol·licitud presentada en termini no reunira els requisits indicats en aquesta convocatòria o no foren aportats alguns dels documents exigits, es requerirà l'interessat perquè, en el termini màxim i improrrogable de deu dies hàbils, esmene o acompanye els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, i amb l'article 15.5 del Decret 132/2009, de 4 de setembre, del Consell, pel qual es regula la concessió de beques, amb indicació que, si així no ho fera, se'l tindrà per desistit en la seua sol·licitud prèvia resolució dictada a l'efecte.
Deu. Comissió avaluadora
1. Les sol·licituds presentades seran valorades per una comissió avaluadora, que elevarà proposta motivada de resolució a la Direcció General de Coordinació del Desenrotllament Estatutari i Promoció de l'Autogovern.
1. La comissió avaluadora estarà integrada pels membres següents:
a) Presidenta o president: la cap d'Àrea de Desenrotllament Estatutari i Promoció de l'Autogovern, o persona que la substituïsca.
b) Vocals:
- La cap de l'Oficina de Premsa de la Conselleria de Governació, o persona que la substituïsca.
- El cap del Servici de Dret Foral i Seguiment Legislatiu, o persona que el substituïsca.
- La cap del Servici d'Avaluació, Coordinació i Divulgació, que actuarà com a secretària de la comissió, o persona que la substituïsca.
- La cap del Servici d'Informàtica de la Sotssecretaria de Governació, o persona que la substituïsca.
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.
La comissió prendrà els seus acords per majoria simple, s'alçarà acta de les sessions que faça i dels acords que adopte i, conclòs el procés de selecció, elevarà la seua proposta, en forma i termini per a la seua resolució, a la Direcció General de Coordinació del Desenrotllament Estatutari i Promoció de l'Autogovern.
Onze. Procés de selecció i criteris d'avaluació
1. El procés de selecció consistirà en la valoració del currículum vitae de cada aspirant i en la realització d'una entrevista personal. Els criteris de valoració que es tindran en compte per a la concessió de les beques seran els que apareixen detallats en el barem de mèrits que s'incorpora com a annex II a l'ordre de convocatòria.
2. La comissió avaluadora es reunirà dins dels quinze dies següents a la finalització del termini de presentació de sol·licituds a fi de valorar els mèrits que es deduïsquen de la documentació aportada per cada interessat.
3. Obtinguda la puntuació provisional de tots els aspirants, s'exposarà la llista ordenada, segons la puntuació esmentada, en el seu electrònica o portal institucional de la Generalitat en Internet (www.gva.es) durant deu dies, per a la fase d'al·legacions. Les successives publicacions que es produïsquen durant el procés de selecció s'efectuaran a través dels mateixos mitjans.
4. Finalitzat el procés de selecció, la comissió avaluadora, en el termini de deu dies, elaborarà una proposta de resolució que contindrà la relació de beneficiaris i beneficiàries, així com dues borses de reserva constituïdes, de conformitat amb allò que s'ha indicat en la base setze d'aquesta convocatòria, pels aspirants que no resulten adjudicataris de les beques, prioritzades per ordre decreixent de puntuació per a cobrir les vacants que puguen sorgir durant el període de gaudi. Així mateix, s'inclourà una relació dels aspirants les sol·licituds de la qual hagen sigut desestimades, indicant les causes que han motivat la denegació.
Totes les relacions d'aspirants a què es refereix el paràgraf anterior -beneficiaris i beneficiàries, borses de reserva i sol·licituds desestimades- hauran d'aparèixer desglossades atenent al tipus de pràctica professional a què s'hagueren presentat els aspirants -pla d'estudis de ciències socials i jurídiques o pla d'estudis d'ensenyaments tècnics.
5. A fi d'aplicar els principis generals recollits en la Llei 11/2003, de 10 d'abril, sobre l'Estatut de les Persones amb Discapacitat, els supòsits d'empat es resoldran en favor dels aspirants que acrediten el reconeixement d'aquesta condició, segons s'estableix en l'article 2 de l'esmentada llei.
6. La resta de supòsits d'empat es resoldran en favor d'aquell aspirant que presente millor expedient acadèmic, d'acord amb la valoració establida en el barem de mèrits inclòs en l'annex II de l'ordre de convocatòria. De persistir l'empat, es resoldrà en favor de l'aspirant que reunisca millor puntuació en la resta dels apartats del currículum vitae, seguint el mateix ordre que es recull en el barem de referència. De mantenir-se l'empat, entre els candidats esmentats a l'entrevista es resoldrà en favor de l'aspirant amb millor puntuació obtinguda en aquest apartat.
Dotze. Concessió, notificació i publicitat
1. Vista la proposta motivada de resolució formulada per la comissió de valoració, la Direcció General de Coordinació del Desenrotllament Estatutari i Promoció de l'Autogovern dictarà la resolució de la convocatòria.
2. La Direcció General de Coordinació del Desenrotllament Estatutari i Promoció de l'Autogovern, a proposta de la comissió avaluadora, podrà declarar deserta, totalment o parcialment, la concessió de les beques convocades quan cap dels candidats obtinga un mínim de 7 punts en la suma dels cinc primers apartats del barem de mèrits que figura com a annex II a l'ordre de convocatòria, o quan només l'obtinga un nombre de candidats inferior al total de beques convocades, sense perjudici del que preveu l'apartat cinquè de la base segona d'aquesta mateixa convocatòria.
3. La resolució de concessió es publicarà en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen les beques atorgades, els beneficiaris, les quantitats concedides i la seua finalitat.
La publicació de l'esmentada resolució assortirà els efectes de notificació a les persones interessades, d'acord amb el que disposa els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les successives publicacions s'efectuaran en el portal institucional de la Generalitat en Internet (www.gva.es).
4. El termini màxim per a dictar i publicar la resolució serà de tres mesos, a comptar de la data de publicació de la convocatòria, sense perjuí que puga ampliar-se en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Conclòs aquest termini sense que s'haja dictat i publicat la resolució expressa, els interessats podran entendre desestimades les seues sol·licituds per silenci administratiu.
5. Les resolucions que es dicten esgoten la via administrativa i contra elles podrà interposar-se, potestativament, recurs de reposició davant l'òrgan que les va dictar, en el termini d'un mes a comptar de l'endemà de la publicació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la resolució corresponent. Tot això sense perjudici de la interposició, per part dels interessats, de qualsevol altre recurs que estimen pertinent.
Tretze. Obligacions i drets dels beneficiaris
1. Els beneficiaris de les beques hauran:
a) D'incorporar-se a la Direcció General de Coordinació del Desenrotllament Estatutari i Promoció de l'Autogovern en el termini que s'indique en la resolució de concessió.
La no-incorporació injustificada d'un becari en la data indicada s'interpretarà com una renúncia a la beca concedida. En este cas, es podrà concedir una nova beca al candidat que corresponga segons la regulació de les borses de reserva per a substitucions establides en la base setze d'aquesta convocatòria.
b) De realitzar l'activitat que ha motivat la concessió de la beca durant tot el període de gaudi de la mateixa, d'acord amb les directrius que ordene el/la cap de la unitat corresponent a què estiga adscrita la seua tutoria.
c) D'estar al corrent en el compliment de les seues obligacions tributàries i enfront de la Seguretat Social amb anterioritat a dictar-se la proposta de resolució de concessió de les beques, de conformitat amb el que estableix l'article 14.1.e) de la Llei 38/2003, de 17 de novembre, General de Subvencions.
A l'efecte de garantir el compliment d'aquesta obligació, la presentació de la sol·licitud per part dels interessats comportarà l'autorització als òrgans gestors de la conselleria per a demanar, per via telemàtica, els oportuns certificats de l'Agència Tributària, de la Conselleria d'Economia, Hisenda i Ocupació, i de la Seguretat Social.
d) De guardar el degut secret i confidencialitat dels assumptes en què intervinga.
e) De complir les altres obligacions que s'estableixen en l'article 14 de la Llei 38/2003, de 17 de novembre, General de Subvencions, així com les que es deriven del conjunt de les bases d'aquesta convocatòria.
f) D'aportar, degudament emplenat i subscrit pel beneficiari, l'imprès de manteniment de tercers, el model del qual figura incorporat com a annex V a l'ordre de convocatòria.
2. L'obtenció d'una beca en el marc d'aquesta convocatòria és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del seu normal desenrotllament.
3. La condició de becari no genera cap relació laboral ni administrativa amb la Generalitat, i les quantitats abonades en cap cas no tindran el caràcter de salari o retribució sinó d'ajuda econòmica per a les despeses que la beca comporta.
Durant el període de vigència de les beques i a fi que la quantia de les ajudes concedides no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració dels tutors responsables de la formació, s'entenguen necessàries o convenients en funció dels propòsits de les pròpies beques. En tals casos, les despeses esmentades els seran rescabalades en els termes que estableix el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, per al personal de la Generalitat i l'adscrit funcionalment al seu servici.
Quan el beneficiari o la beneficiària d'una de les beques concedides siga empleat o empleada de la Generalitat, quedarà en la situació administrativa que escaiga, d'acord amb la normativa corresponent en matèria de funció pública.
4. Durant el període de gaudi de les beques, els beneficiaris hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la direcció tècnica.
5. En els supòsits en què per raó de part, adopció o acolliment s'interrompa el període de durada establit per a la beca, la persona interessada continuarà meritant i percebent l'import de la beca atorgada i recuperarà amb posterioritat el període interromput.
Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
6. A la finalització del període de durada de les beques, i en el termini màxim de 30 dies, els beneficiaris hauran d'entregar una memòria sobre les activitats realitzades i els coneixements adquirits. L'entrega de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de durada de les beques.
7. En acceptar les bases de la present convocatòria, els beneficiaris de les beques que puguen concedir-se cedeixen, gratuïtament i de forma indefinida, els resultats que se n'obtinguen com a conseqüència del desenrotllament de les activitats exercides en virtut de les beques esmentades, així com la memòria final que presenten, reservant-se la Conselleria de Governació el dret a publicar-les i utilitzar-les.
8. La direcció tècnica podrà proposar que es deixen sense efecte beques concedides, amb audiència prèvia dels interessats, en el cas d'incompliment de les seues obligacions per part dels becaris i, en particular, quan no realitzaren l'activitat que va motivar la concessió de les beques o deixaren de reunir els requisits necessaris per a ser beneficiaris, o quan s'incompliren, sense causa que ho justifique, les restants condicions establides en la present ordre.
Catorze. Obligacions del concedent
1. En relació amb els beneficiaris de les beques, la Conselleria de Governació s'obliga a:
a) Proporcionar el suport necessari, així com facilitar la utilització dels mitjans, instruments i equips que resulten precisos per al normal desenrotllament de la seua activitat.
b) Designar un tutor o tutora per a la coordinació i orientació de l'activitat que vagen a exercir, atenent als criteris establits en l'apartat segon de la base segona d'aquesta convocatòria.
Els tutors assignaran les funcions a realitzar pels becaris durant les seues pràctiques professionals, realitzaran el seguiment i prestaran el suport necessari, resoldran els dubtes que puguen sorgir i avaluaran l'aprofitament obtingut pels beneficiaris.
c) Vetlar pel desenrotllament adequat del programa de formació.
d) Subscriure amb una entitat asseguradora una pòlissa d'assegurança per al cas d'accident individual, del que seran beneficiàries les persones adjudicatàries de les beques.
2. Finalitzat el període de gaudi de les beques i amb l'informe favorable del tutor o tutora, s'expedirà un certificat d'aptitud i aprofitament en favor de cada beneficiari.
Quinze. Justificació i pagament de les beques
1. L'import de cada beca s'abonarà als beneficiaris per mensualitats vençudes, prèvia expedició, per part de la cap de l'Àrea de Desenrotllament Estatutari i Promoció de l'Autogovern, d'una certificació que acredite un satisfactori nivell de dedicació i aprofitament.
2. En el cas que, concedida la beca, algun període de desenrotllament de les pràctiques no es realitze durant un mes complet i implique un mèrit econòmic a favor del beneficiari inferior al corresponent a un mes natural, la prestació econòmica serà proporcional al període esmentat. En aquests supòsits es garantirà, en tot cas, el dret de l'interessat a l'audiència.
Setze. Borses de reserva
1. Es constituiran dues borses de reserva, una per al pla d'estudis de ciències socials i jurídiques i una altra per al d'ensenyaments tècnics, prioritzades ambdues per ordre decreixent de puntuació.
La borsa de reserva corresponent al pla d'estudis de ciències socials i jurídiques es dividirà, al seu torn, en tres apartats, de manera que els aspirants queden agrupats i ordenats atenent a la titulació per la qual van concórrer a la convocatòria -llicenciatura en Dret, llicenciatura en Ciències Polítiques i de l'administració o llicenciatura en Periodisme.
2. Tindran dret a estar inclosos en les borses de reserva aquells aspirants que, darrere d'haver sigut citats a l'entrevista inclosa en el procés selectiu, hagen sigut avaluats per aquest concepte i no hagen resultat adjudicataris de les beques.
3. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi de la mateixa, entre els integrants de les borses regulades en aquesta base. En aquest cas la concessió s'efectuarà segons l'ordre prioritzat del pla d'estudis i de la titulació a què corresponga la vacant. Si la vacant es produïra una vegada transcorreguda la meitat del període de durada de la beca, aquesta podrà declarar-se deserta.
4. La condició d'integrant de les borses de reserva no generarà en absolut cap relació laboral amb la Generalitat, ni compromís d'accedir a la condició de becari.
Dèsset. Renúncia
La renúncia a les beques suposarà la pèrdua de tots els drets inherents a les mateixes i, per tant, el seu import deixarà de percebre's a partir d'aqueix moment.
Dívuit. Rescissió
La concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions, donarà lloc a la rescissió de la beca concedida, amb pèrdua, total o parcial, del dret al seu cobrament.
Dènou. Reintegrament
En els supòsits previstos en l'article 37 de la Llei 38/2003, de 17 de novembre, General de Subvencions, així com en els casos que s'enumeren a continuació, escaurà el reintegrament de la quantitat percebuda i l'exigència de l'interès de demora corresponent des del moment del pagament de la beca fins a la data en què s'acorde l'avinença del reintegrament:
a) Quan es destine la quantitat percebuda a altres fins diferents a fi de la beca.
b) Quan s'incórrega en algun dels casos d'incompatibilitat amb la beca expressament previstos en aquesta convocatòria.
En la tramitació del procediment de reintegrament es garantirà, en tot cas, el dret d'audiència a la persona interessada.
Vint. Facultats d'interpretació
La Direcció General de Coordinació del Desenrotllament Estatutari i Promoció de l'Autogovern queda facultada per a interpretar el contingut de la present ordre a l'efecte d'adjudicar les beques i resoldre, vist l'expedient contradictori i amb plena subjecció al que disposa el Decret 132/2009, de 4 de setembre, del Consell, pel qual es regula la concessió de beques, en aquesta convocatòria i en la altres normativa general o sectorial que resulte aplicable, els dubtes i els conflictes que pogueren plantejar els beneficiaris de les beques en l'exercici de les seues funcions o les unitats administratives que els tutelen.
Vint-i-u. Protecció de dades
Les dades personals de tots els interessats, recollides durant el transcurs el procediment derivat d'aquesta convocatòria, seran incloses en un fitxer automatitzat de l'òrgan convocant, en els termes i condicions que es recullen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de l'esmentada llei orgànica.
ANNEX II
Barem per a l'avaluació dels mèrits personals en la concessió de les beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern
A. Expedient acadèmic
1. La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts d'acord amb l'escala següent:
- Nota mitjana 5: 5 punts.
- Nota mitjana 6: 6 punts.
- Nota mitjana 7: 7 punts.
- Nota mitjana 8: 8 punts.
- Nota mitjana 9: 9 punts.
- Nota mitjana 10: 10 punts.
Quan la ponderació s'haja realitzat amb un sistema de puntuació de 0 a 4, s'aplicarà el que disposen els apartats 4 i 5 de l'article 13 del Reial Decret 1.267/1994, de 10 de juny, pel qual es modifica el Reial Decret 1.497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.
2. L'especialització acadèmica en matèries relacionades amb la convocatòria es valorarà entre 0 i 5 punts. A aquests efectes, s'entendrà per especialització acadèmica haver superat assignatures relacionades amb l'objecte de les beques convocades. Cada assignatura superada es valorarà amb 0,2 punts.
3. Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent a l'escala següent:
- Doctor: 2 punts.
- Altres llicenciatures: 1 punt.
- Altres diplomatures: 0,5 punts.
4. Quan un mateix aspirant puga acreditar que està en possessió de dos títols de diferent nivell (llicenciatura i diplomatura) d'entre els previstos en la base tercera de la convocatòria, es tindrà en compte la diplomatura com a requisit per a concórrer a la convocatòria i es valorarà la llicenciatura amb 0,5 punts.
B. Coneixements de valencià
1. Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat.
- Oral: 0,25 punts.
- Elemental: 0,5 punts.
- Mitjà: 0,75 punts.
- Superior: 1 punt.
2. Les següents especialitats es valoraran, cada una d'elles, amb 0,5 punts addicionals:
- Especialitat de Correcció de Textos.
- Especialitat en Llenguatge dels Mitjans de Comunicació.
- Especialitat en Llenguatge Administratiu.
3. La valoració màxima que podrà obtenir-se en l'apartat de coneixements de valencià serà de 2,5 punts.
C. Coneixement d'idiomes de la Unió Europea
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,2 punts.
Només es valoraran els títols expedits per les Escoles Oficials d'Idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite mitjançant títol universitari i el títol esmentat haja estat puntuat en el subapartat a-3 d'aquest barem, no es podrà computar també dins d'aquest subapartat C-1.
La valoració màxima que es podrà obtenir en aquest subapartat serà d'1 punt.
2. Altres idiomes cooficials de la Unió Europea es valoraran amb un màxim d'1 punt, a raó de 0,2 punts per cada nivell superat. A aquests efectes, només s'admetrà la seua acreditació mitjançant títols expedits per Escoles Oficials d'Idiomes, universitats, ministeris o organismes oficials acreditats.
3. En cap cas no es valoraran en aquest apartat els coneixements de valencià ni els cursos a què es refereix l'apartat D d'aquest barem.
D. Coneixements addicionals
1. L'experiència professional relacionada directament amb l'objecte de les beques convocades es valorarà amb un màxim de 2 punts, a raó de 0,1 punts per cada mes complet treballat.
2. Els cursos de formació relacionats amb l'objecte de les beques convocades es valoraran amb un màxim de 4 punts, atenent als criteris que s'expliciten tot seguit.
Es valoraran els cursos de formació i perfeccionament de durada igual o superior a 15 hores, que hagen sigut cursats o impartits per la persona interessada, d'acord amb l'escala següent:
- De 200 o més hores: 3 punts.
- De 100 o més hores: 2 punts.
- De 75 o més hores: 1,5 punts.
- De 50 o més hores: 1 punt.
- De 25 o més hores: 0,5 punts.
- De 15 o més hores: 0,2 punts.
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.
En cap cas no es valoraran en aquest subapartat els cursos a què es refereixen els anteriors apartats B i C d'aquest barem.
E. Altres mèrits
Es concedirà fins a un màxim d'1,5 punts pels següents mèrits, sempre que estiguen degudament acreditats:
1. La publicació d'articles especialitzats en revistes de reconegut prestigi, d'àmbit autonòmic, nacional o internacional, així com de llibres monogràfics, es valorarà amb un màxim de 0,5 punts, sempre que es tracte d'articles o llibres directament relacionats amb l'objecte de les beques convocades.
2. El coneixement d'idiomes no comunitaris es valorarà amb un màxim de 0,5 punts, a raó de 0,1 punts per cada nivell superat. A aquests efectes, només s'admetrà la seua acreditació mitjançant títols expedits per Escoles Oficials d'Idiomes, universitats, ministeris o organismes oficials acreditats.
3. Els cursos de formació a què haja assistit o que haja impartit la persona interessada, que no tinguen relació amb l'objecte de les beques convocades però sí que estiguen vinculats amb les matèries que constitueixen l'objecte de les titulacions admeses per a concórrer a aquesta convocatòria en la seua base segona, podran ser valorats amb un màxim de 0,5 punts.
Els cursos hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.
F. Entrevista
Seran convocats a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades, els qui, amb una valoració mínima de 7 punts en la suma dels cinc primers apartats d'aquest barem de mèrits, hagen obtingut les trenta millors puntuacions entre els titulats que opten a una de les beques convocades per al pla d'estudis de ciències socials i jurídiques i les quinze millors puntuacions entre els titulats que opten a una de les beques convocades per al pla d'estudis d'ensenyaments tècnics.
L'entrevista podrà ser valorada amb un màxim de 5 punts i el resultat se sumarà a la puntuació obtinguda per cada aspirant en els apartats anteriors d'aquest barem, a fi d'obtenir, com resultat, la puntuació final del procés de selecció.
Per a superar l'entrevista personal serà necessari obtenir, com a mínim, un punt i la comissió avaluadora serà la que establisca els criteris de ponderació per a determinar l'atorgament de la puntuació corresponent a cada aspirant.
De conformitat amb el que estableix la base setze de la convocatòria, els qui, després d'haver estat citats a l'entrevista, hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en la borsa de reserva corresponent atenent a la titulació per la qual hagueren concorregut al procés selectiu.